				|

		52013PC0233

			Návrh ROZHODNUTIE RADY o osobitných opatreniach na obnovenie finančnej stability a udržateľného rastu určené Cyperskej republike /* COM/2013/0233 final - 2013/0121 (NLE) */

			   	DÔVODOVÁ SPRÁVA
Cyprus čelí
rastúcemu tlaku na finančných trhoch v súvislosti s rastúcimi obavami o
udržateľnosť jeho verejných financií vrátane jeho oslabeného
finančného sektora a rozsahu prípadných opatrení verejnej podpory. Hoci
niektoré nerovnováhy vznikli v dôsledku negatívnych účinkov presahovania
krízy v eurozóne a vývoja v Grécku, iné boli domáceho pôvodu a dlhodobejšie.
V situácii, keď ratingové agentúry viackrát za sebou znížili ratingy
cyperských štátnych dlhopisov, sa krajina stala neschopnou financovať
svoje potreby pri sadzbách, ktoré by boli zlučiteľné s dlhodobou
fiškálnou udržateľnosťou. Súbežne s tým sa bankový sektor čoraz
viac izoloval od financovania na medzinárodnom trhu a veľké finančné
inštitúcie zaznamenali značný nedostatok kapitálu. Situácia v bankovom
sektore sa výrazne zhoršila začiatkom roku 2013 z dôvodu oslabenia dôvery,
ktoré viedlo k trvalému a významnému odlevu vkladov. Euroskupina v marci 2013
dosiahla politickú dohodu o kľúčových prvkoch programu makroekonomických
úprav pre Cyprus s finančnými prostriedkami vo výške až
10 miliárd EUR. Po finančných otrasoch boli banky zatvorené na
desať pracovných dní, počas ktorých došlo k značnej redukcii
sektora prostredníctvom riešenia krízových situácií a reštrukturalizácie bánk a
oddelenia gréckych operácií cyperských bánk.
Vzhľadom na
tieto vážne hospodárske a finančné problémy cyperské orgány 25. júna 2012
oficiálne požiadali o finančnú pomoc v podobe pôžičky z Európskeho
nástroja finančnej stability/Európskeho mechanizmu pre stabilitu, ako aj z
Medzinárodného menového fondu (MMF) s cieľom podporiť návrat
hospodárstva k udržateľnému rastu, zabezpečiť riadne fungujúci
bankový systém a chrániť finančnú stabilitu v Európskej únii a v
eurozóne. Euroskupina 27. júna 2012 vyzvala Komisiu, aby sa v spolupráci s
Európskou centrálnou bankou (ECB), cyperskými orgánmi a MMF dohodla na programe
makroekonomických úprav vrátane potrieb financovania a prijala vhodné opatrenia
na ochranu finančnej stability. Euroskupina 16. marca a 25. marca 2013
dosiahla s cyperskými orgánmi politickú dohodu o kľúčových prvkoch
programu, ktoré zahŕňali reštrukturalizáciu a výraznú redukciu
bankového sektora a posilnenie úsilia o fiškálnu konsolidáciu, štrukturálne
reformy a privatizáciu. Dôležitou súčasťou dohody bolo, aby
rekapitalizáciu bánk zabezpečili takmer výlučne samotné banky (t. j.
akcionári a veritelia). Vklady do výšky 100 000 EUR mali zostať
nedotknuté. Veritelia nemali utrpieť vyššie straty než straty, ktoré by im
vznikli, ak by sa banky zlikvidovali v rámci bežného konkurzného konania.
Dohoda na technickej úrovni bola dosiahnutá 2. apríla 2013 v súvislosti s
komplexným balíkom politických opatrení, ktoré sa majú vykonať v rámci
trojročného programu makroekonomických úprav. Kľúčové ciele,
opatrenia a výsledky boli stanovené v návrhu memoranda o porozumení medzi
Komisiou a Cyperskou republikou.
Cieľom
programu makroekonomických úprav je obnoviť dôveru finančných trhov a
zdravé makroekonomické rovnováhy a umožniť hospodárstvu návrat k
udržateľnému rastu. Na dosiahnutie týchto cieľov program vychádza z
troch pilierov. Prvým pilierom je stratégia pre finančný sektor založená
na reštrukturalizácii a redukcii jeho finančných inštitúcií a posilnení
dohľadu nad týmto sektorom v úsilí riešiť nedostatok kapitálu a
likvidity. Druhým pilierom je ambiciózna stratégia fiškálnej konsolidácie,
ktorá vychádza z úsilia o konsolidáciu začatého v roku 2012, a to najmä
prostredníctvom opatrení na zníženie bežných primárnych výdavkov, zvýšenie
verejných príjmov, zlepšenie fungovania verejného sektora a udržanie fiškálnej
konsolidácie v strednodobom horizonte. Cieľom je odstrániť nadmerný
deficit verejnej správy a v strednodobom horizonte zabezpečiť trvalé
znižovanie pomeru hrubého verejného dlhu k HDP. Orgány sú odhodlané znížiť
deficit pod 3 % HDP čo najskôr. V riadnom plnení štrukturálnych a
iných fondov EÚ, ako aj v realizácii politických iniciatív EÚ zameraných na
posilnenie rastu a zamestnanosti by sa malo pokračovať. Cypru to
pomôže nastúpiť cestu dlhodobého rastu. Tretí pilier tvorí ambiciózny
program štrukturálnych reforiem s cieľom podporiť
konkurencieschopnosť a udržateľný a vyvážený rast v súlade s
odporúčaniami pre jednotlivé krajiny určenými Cypru v roku 2012 a
odstraňovať makroekonomické nerovnováhy. Pripomínajúc politickú
dohodu z 28. februára 2013 o odporúčaní Rady o zavedení systému záruk pre
mladých by sa mali zachovať príležitosti pre mladých ľudí a ich
vyhliadky na zamestnateľnosť.
Program
zahŕňa obdobie rokov 2013 – 2016.
2013/0121 (NLE)
Návrh
ROZHODNUTIE RADY
o osobitných opatreniach na obnovenie
finančnej stability a udržateľného rastu určené Cyperskej
republike
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 136 ods. 1 v spojení s článkom
126 ods. 6,
so zreteľom na návrh Európskej komisie,
keďže:
(1)       V článku 136 ods. 1
Zmluvy o fungovaní Európskej únie (ZFEÚ) sa predpokladá možnosť prijatia
osobitných opatrení pre tie členské štáty, ktorých menou je euro, s
cieľom zabezpečiť riadne fungovanie hospodárskej a menovej únie.
(2)       Rada 13. júla 2010 prijala
rozhodnutie podľa článku 126 ods. 6 ZFEÚ, v ktorom sa uvádza, že na
Cypre existuje nadmerný deficit[1],
a podľa článku 126 ods. 7 ZFEÚ vydala pre Cyprus odporúčanie s
cieľom odstrániť nadmerný deficit verejných financií, v ktorom sa
uvádza, že „cyperské orgány by mali odstrániť súčasný nadmerný
deficit čo najskôr, ale najneskôr do roku 2012“.
(3)       Rada v odporúčaní, ktoré
sa týka národného programu reforiem na Cypre na rok 2012 a ktorým sa predkladá
stanovisko Rady k programu stability Cypru na roky 2012 – 2015[2], okrem iného odporučila,
aby Cyprus prijal opatrenia na dosiahnutie trvalého odstránenia nadmerného
deficitu v roku 2012, zabezpečil dostatočný pokrok, pokiaľ ide o
splnenie referenčnej hodnoty pre zníženie dlhu, posilnil regulačné
ustanovenia na efektívnu rekapitalizáciu finančných inštitúcií a zlepšil
konkurencieschopnosť.
(4)       Cyprus čelí rastúcemu
tlaku na finančných trhoch v súvislosti s rastúcimi obavami o
udržateľnosť jeho verejných financií vrátane nevyhnutných opatrení
verejnej podpory pre jeho oslabený finančný sektor. Hoci niektoré
nerovnováhy vznikli v dôsledku negatívnych účinkov presahovania krízy v
eurozóne, iné boli domáceho pôvodu a dlhodobejšie[3]. V situácii, keď
ratingové agentúry viackrát za sebou znížili ratingy cyperských štátnych
dlhopisov, sa krajina stala neschopnou financovať svoje potreby pri
sadzbách, ktoré by boli zlučiteľné s dlhodobou fiškálnou
udržateľnosťou. Súbežne s tým sa bankový sektor čoraz viac izoloval
od financovania na medzinárodnom trhu a veľké inštitúcie zaznamenali
značný nedostatok kapitálu.
(5)       Vzhľadom na tieto vážne
hospodárske a finančné podmienky cyperské orgány 25. júna 2012 oficiálne
požiadali o finančnú pomoc v podobe pôžičky z Európskeho nástroja
finančnej stability/Európskeho mechanizmu pre stabilitu, ako aj z MMF s
cieľom podporiť návrat hospodárstva k udržateľnému rastu,
zabezpečiť riadne fungujúci bankový systém a chrániť
finančnú stabilitu v Európskej únii a v eurozóne. Euroskupina 27. júna
2012 vyzvala Komisiu, aby sa v spolupráci s ECB, cyperskými orgánmi a MMF
dohodla na programe makroekonomických úprav vrátane potrieb financovania a
prijala vhodné opatrenia na ochranu finančnej stability v súčasných
veľmi náročných podmienkach charakterizovaných rizikom účinkov
presahovania z otrasov na trhu so štátnymi cennými papiermi. Euroskupina 16.
marca a 25. marca 2013 dosiahla s cyperskými orgánmi politickú dohodu o
základných líniách programu. Bankový sektor sa mal reštrukturalizovať a
zredukovať a malo sa zintenzívniť úsilie o fiškálnu konsolidáciu,
štrukturálne reformy a privatizáciu. Rekapitalizáciu bánk mali
zabezpečiť takmer výlučne samotné banky (t. j. akcionári a
veritelia).
(6)       V súčasnej situácii by
mal Cyprus prijať komplexný balík politických opatrení, ktoré sa majú
vykonať v rámci trojročného programu makroekonomických úprav v období
od druhého štvrťroka 2013 do prvého štvrťroka 2016.
(7)       Cieľom balíka
politických opatrení by malo byť obnovenie dôvery finančných trhov a
zdravých makroekonomických rovnováh a umožnenie návratu hospodárstva k
udržateľnému rastu. Mali by ho tvoriť tri piliere. Prvým pilierom by
mala byť stratégia pre finančný sektor založená na reštrukturalizácii
a redukcii finančných inštitúcií a posilnení dohľadu nad týmto
sektorom v úsilí riešiť nedostatok kapitálu a likvidity.            Druhým
pilierom by mala byť prednostne uskutočňovaná ambiciózna
stratégia fiškálnej konsolidácie, najmä prostredníctvom opatrení na zníženie
bežných primárnych výdavkov, zvýšenie verejných príjmov, zlepšenie fungovania
verejného sektora a udržanie fiškálnej konsolidácie v strednodobom horizonte
pri súčasnej minimalizácii vplyvu na znevýhodnené osoby a zachovaní
riadneho plnenia štrukturálnych a iných fondov EÚ. Tretí pilier by mal
tvoriť ambiciózny program štrukturálnych reforiem s cieľom
podporiť konkurencieschopnosť a udržateľný a vyvážený rast a
zároveň umožniť odstraňovanie makroekonomických nerovnováh,
najmä prostredníctvom reformy systému indexácie miezd po porade so sociálnymi partnermi
a odstraňovania prekážok hladkého fungovania trhov. Pripomínajúc politickú
dohodu z 28. februára 2013 o odporúčaní Rady o zavedení systému záruk pre
mladých by sa mali zachovať príležitosti pre mladých ľudí a ich
vyhliadky na zamestnateľnosť.
(8)       Podľa aktualizovanej
prognózy Komisie týkajúcej sa rastu nominálneho HDP (–0,5 % v roku 2012,
–8,2 % v roku 2013, –2,9 % v roku 2014, 2,6 % v roku 2015 a
3,7 % v roku 2016) by pomer dlhu k HDP dosahoval 87 % v roku 2012,
109 % v roku 2013, 123 % v roku 2014, 126 % v roku 2015 a
122 % v roku 2016. Pomer dlhu k HDP by sa preto výrazne zvyšoval do roku
2015, potom by začal klesať a v roku 2020 by podľa odhadov
dosiahol 105 %. Dynamiku dlhu ovplyvňuje niekoľko operácií mimo
rozpočtu. Podľa aktualizovanej prognózy Komisie týkajúcej sa rastu
nominálneho HDP sa odhaduje, že primárne saldo verejných financií dosiahne
deficit vo výške 395 miliónov EUR (2,4 % HDP) v roku 2013, deficit vo
výške 678 miliónov EUR (4,3 % HDP) v roku 2014, deficit vo výške 344
miliónov EUR (2,1 % HDP) v roku 2015 a prebytok vo výške 204 miliónov EUR
(1,2 % HDP) v roku 2016.
(9)       Zvýšenie dlhodobej odolnosti
cyperského bankového sektora je rozhodujúce z hľadiska obnovenia
finančnej stability na Cypre a vzhľadom na silné vzájomné väzby aj z
hľadiska zachovania finančnej stability v eurozóne ako celku. V
súčasnosti prebieha výrazná redukcia a reštrukturalizácia cyperského
bankového sektora. Poslanecká snemovňa prijala právne predpisy, ktorými
zaviedla komplexný rámec pre ozdravenie a riešenie krízových situácií úverových
inštitúcií. Pomocou tohto nového rámca došlo k okamžitej a výraznej redukcii
cyperského bankového sektora. Na zachovanie likvidity cyperského bankového
sektora boli uložené dočasné administratívne opatrenia.
(10)     Vykonávaním komplexných a
ambicióznych reforiem vo finančnej, fiškálnej a štrukturálnej oblasti by
sa mala chrániť strednodobá udržateľnosť cyperského verejného
dlhu.
(11)     Komisia by v spolupráci s ECB
a prípadne s MMF mala v pravidelných intervaloch overovať dôsledné plnenie
programu makroekonomických úprav prostredníctvom pracovných návštev a
pravidelného podávania správ cyperskými orgánmi na štvrťročnom
základe.
(12)     V priebehu vykonávania balíka
politických opatrení by mala Komisia poskytovať ďalšie politické
poradenstvo a technickú pomoc v osobitných oblastiach.
(13)     Cyperské orgány by do
prípravy, plnenia, monitorovania a hodnotenia programu finančnej pomoci
mali v súlade s platnými vnútroštátnymi predpismi a praxou zapájať
sociálnych partnerov a organizácie občianskej spoločnosti.
(14)     Akákoľvek forma
finančnej pomoci poskytnutej na pomoc pri realizácii politík v rámci
programu makroekonomických úprav musí byť v súlade s právnymi požiadavkami
a politikami Európskej únie, a to najmä s rámcom Únie pre správu ekonomických
záležitostí. Akákoľvek intervencia na podporu finančných inštitúcií
sa musí vykonávať v súlade s pravidlami Európskej únie pre hospodársku
súťaž. Komisia zabezpečí, aby všetky opatrenia stanovené v memorande
o porozumení v kontexte požadovanej finančnej pomoci z EMS boli plne v
súlade s týmto rozhodnutím,
PRIJALA TOTO ROZHODNUTIE:
Článok 1
1.           V záujme uľahčenia
návratu cyperského hospodárstva na cestu udržateľného rastu a fiškálnej a
finančnej stability musí Cyprus dôsledne splniť program
makroekonomických úprav, ktorého hlavné prvky sú uvedené v článku 2 tohto
rozhodnutia. Program makroekonomických úprav (ďalej len „program“) rieši
osobitné riziká, ktoré Cyprus predstavuje pre finančnú stabilitu eurozóny,
a zameriava sa na rýchle obnovenie zdravej a udržateľnej hospodárskej a
finančnej situácie na Cypre, ako aj jeho schopnosti získavať
financovanie v plnom rozsahu na finančných trhoch. V programe sa riadne
zohľadňujú odporúčania určené Cypru podľa článkov
121, 126, 136 a 148 ZFEÚ, ako aj jeho opatrenia na splnenie uvedených
odporúčaní, pričom je zameraný na rozšírenie, posilnenie a
prehĺbenie požadovaných politických opatrení.
2.           Komisia v spolupráci s ECB a
prípadne MMF monitoruje pokrok dosiahnutý pri plnení programu. Cyprus v plnom
rozsahu spolupracuje s Komisiou a ECB. Komisii a ECB poskytuje najmä
všetky informácie, ktoré tieto inštitúcie považujú za potrebné na monitorovanie
programu.
3.           Komisia v spolupráci s ECB a
prípadne s MMF preskúmava s cyperskými orgánmi všetky zmeny a aktualizácie
programu, ktoré môžu byť potrebné s cieľom náležite
zohľadniť okrem iného aj akékoľvek významné rozdiely medzi
makroekonomickými a fiškálnymi prognózami a skutočnými hodnotami (vrátane
zamestnanosti), negatívne účinky presahovania, ako aj makroekonomické a
finančné otrasy. S cieľom zaistiť bezproblémové plnenie programu
a pomôcť napraviť nerovnováhy udržateľným spôsobom Komisia
priebežne poskytuje poradenstvo a usmernenia v oblasti fiškálnych reforiem,
reforiem finančného trhu a štrukturálnych reforiem. Komisia pravidelne
posudzuje hospodársky vplyv programu a odporúča potrebné opravy s
cieľom posilniť rast a vytváranie pracovných miest,
zabezpečiť potrebnú fiškálnu konsolidáciu a minimalizovať
škodlivé sociálne vplyvy.
Článok 2
1.           Cyperský program má tieto
hlavné ciele: obnoviť dobrý stav cyperského bankového sektora,
pokračovať v prebiehajúcom procese fiškálnej konsolidácie a
vykonávať štrukturálne reformy na podporu konkurencieschopnosti a
udržateľného a vyváženého rastu.
2.           Cyprus sa usiluje o fiškálnu
konsolidáciu v súlade so svojimi záväzkami v rámci postupu pri nadmernom
deficite prostredníctvom vysokokvalitných trvalých opatrení pri súčasnej
minimalizácii vplyvu na znevýhodnené osoby.
3.           Cyprus prijme opatrenia
uvedené v odsekoch 4 až 15.
4.           Cyprus je v záujme čo
najrýchlejšieho zníženia deficitu pod 3 % HDP pripravený prijať
dodatočné konsolidačné opatrenia. Vláda je konkrétne v prípade
nedostatočných príjmov alebo vyšších sociálnych výdavkov potrebných v
dôsledku nepriaznivých makroekonomických účinkov pripravená prijať
dodatočné opatrenia na zachovanie cieľov programu, okrem iného aj
znížením diskrečných výdavkov pri súčasnej minimalizácii vplyvu na
znevýhodnené osoby. Ak peňažné príjmy (vrátane akýchkoľvek
neočakávaných ziskov) počas programového obdobia presiahnu výšku
predpovedanú v programe, ušetria sa alebo sa použijú na zníženie dlhu. Ak sa na
druhej strane dosiahnu vyššie príjmy, než sa očakávalo, a pokiaľ toto
zlepšenie možno považovať za trvalé, môže to znížiť potrebu
dodatočných opatrení v posledných rokoch programu.
5.           Cyprus pokračuje v
riadnom plnení štrukturálnych a iných fondov EÚ.
6.           S cieľom obnoviť
dobrý stav finančného sektora Cyprus pokračuje v dôkladnej reforme a
reštrukturalizácii bankového sektora a posilňuje životaschopné banky
obnovením ich kapitálu, riešením ich problémov s likviditou a posilňovaním
dohľadu nad týmito bankami. V programe sa počíta s týmito opatreniami
a výsledkami:
a)      zabezpečiť dôkladné
monitorovanie situácie v oblasti likvidity bankového sektora a prijať
vhodné opatrenia na udržanie dostatočnej likvidity v systéme v súlade s
pravidlami Eurosystému. Predmetom dôkladného monitorovania budú nedávno uložené
dočasné obmedzenia voľného pohybu kapitálu (okrem iného obmedzenie
výberov hotovosti, elektronických platieb a prevodov do zahraničia).
Cieľom je, aby kontroly nezostali v platnosti dlhšie, než je nevyhnutne
potrebné na predchádzanie vážnym a bezprostredným rizikám pre finančnú
stabilitu. Strednodobé plány vnútroštátnych bánk v oblasti financovania a
kapitálu, ktoré sú závislé od financovania centrálnou bankou alebo od
poskytnutia štátnej pomoci, by mali realisticky odzrkadľovať
očakávané znižovanie zadlženosti v bankovom sektore a znížiť
závislosť od úverov centrálnych bánk bez toho, aby došlo k nútenému
predaju aktív a úverovej kríze. Predpisy o minimálnych požiadavkách na
likviditu sa budú aktualizovať tak, aby sa v budúcnosti zabránilo
koncentrácii aktív denominovaných v eurách;
b)      vykonať nezávislé ocenenie aktív
bánk Bank of Cyprus a Cyprus Popular Bank a rýchlo začleniť operácie
Cyprus Popular Bank do Bank of Cyprus. Ocenenie sa dokončí čo
najrýchlejšie, aby sa umožnilo uvoľnenie príslušných častí
nepoistených vkladov v Bank of Cyprus;
c)      prijať potrebné regulačné
požiadavky týkajúce sa zvýšenia minimálnej úrovne kapitálovej primeranosti
základného kapitálu Tier 1 na 9 % do konca roku 2013;
d)      prijať opatrenia na minimalizáciu
nákladov pre daňovníkov na reštrukturalizáciu bánk. Podkapitalizované
obchodné a družstevné úverové inštitúcie pred tým, než sa im poskytne štátna
pomoc, musia získavať kapitál v čo najväčšej možnej miere zo
súkromných zdrojov, a to najmä, ale nie výhradne, od akcionárov bánk a
veriteľov. Každý plán na reštrukturalizáciu alebo riešenie krízových
situácií sa pred poskytnutím takejto štátnej pomoci musí formálne schváliť
podľa pravidiel štátnej pomoci;
e)      zabezpečiť vytvorenie registra
úverov, preskúmanie a prípadne zmenu súčasného regulačného rámca pre
úverové procesy a prijatie právnych predpisov, ktorých cieľom je
posilniť správu a riadenie komerčných bánk;
f)       posilniť správu a riadenie bánk, a
to aj prostredníctvom zákazu poskytovania úverov nezávislým členom rady
alebo ich prepojeným stranám;
g)      maximalizovať vymáhanie nesplácaných
úverov a zároveň minimalizovať stimuly na strategické zlyhanie zo
strany dlžníkov. To bude zahŕňať zmiernenie obmedzení na
zabavenie kolaterálu a riadne monitorovanie a riadenie nesplácaných úverov.
Cyperská centrálna banka vydá usmernenia s cieľom klasifikovať ako
nesplácané všetky úvery, s ktorých splácaním sa mešká viac než 90 dní;
h)      zosúladiť reguláciu družstevných
úverových inštitúcií a dohľad nad nimi s reguláciou a dohľadom v
prípade komerčných bánk;
i)       overiť životaschopnosť
družstevných úverových inštitúcií a po porade s Komisiou a za predpokladu
informovania ECB a MMF rozvíjať stratégiu pre budúcu štruktúru, fungovanie
a životaschopnosť sektora družstevných úverových inštitúcií. Vykonávanie
stratégie by sa malo dokončiť do polovice roka 2015;
j)       posilniť monitorovanie zadlženosti
podnikového sektora a sektora domácností a vytvoriť rámec pre cielenú
reštrukturalizáciu súkromného sektora a
k)      ďalej posilňovať rámec pre
boj proti praniu špinavých peňazí a zabezpečiť úplnú
transparentnosť subjektov v súlade s najlepšími postupmi.
7.           Počas roku 2013 budú
orgány dôsledne vykonávať zákon o rozpočte na rok 2013 s
dodatočnými trvalými opatreniami vo výške aspoň 351 miliónov EUR
(2,1 % HDP). Cyprus zmení zákon o rozpočte na rok 2013 tak, aby
zahŕňal dodatočné konsolidačné opatrenia. Cyprus prijme
tieto opatrenia:
a)      na strane výdavkov bude rozpočet
zahŕňať zníženie výdavkov na programy bytovej výstavby
aspoň o 36 miliónov EUR, ďalšie odstupňované zníženie miezd vo
verejnom sektore a zjednodušenie určitých sociálnych dávok;
b)      na strane príjmov budú dodatočné
opatrenia zahŕňať zvýšenie dane z nehnuteľností, zákonnej
sadzby dane z príjmu právnických osôb, sadzby dane z príjmu z úrokov, bankových
odvodov a poplatkov za verejné služby;
c)      Cyprus uskutoční reformu
daňového systému pre motorové vozidlá na základe ekologických zásad a s
cieľom získať dodatočné príjmy;
d)      Cyprus zavedie opatrenia na kontrolu
výdavkov na zdravotnú starostlivosť a zlepšenie nákladovej efektívnosti v
sektore zdravotníctva prostredníctvom posilnenia efektívnosti,
konkurencieschopnosti a nákladovej efektívnosti verejných nemocníc. Okrem toho
Cyprus zavedie systém spoluúčasti pri obmedzenom počte zdravotníckych
služieb a liekov a
e)      Cyprus zabezpečí úplné vykonávanie
konsolidačných opatrení prijatých od decembra 2012.
8.           Od 1. januára 2014 sa
uplatňujú tieto opatrenia:
a)      na strane výdavkov bude rozpočet
zahŕňať: zníženie celkových výdavkov na sociálne transfery
prostredníctvom ich lepšieho zamerania, ktoré prinesie aspoň 28,5 milióna
EUR, ďalšie zníženie miezd vo verejnom a širšom verejnom sektore,
zavedenie poplatku za preukaz na verejnú dopravu pre študentov a dôchodcov a
opatrenia v oblasti štrukturálnej reformy v sektore vzdelávania s cieľom
znížiť mzdové výdavky a
b)      na strane príjmov bude rozpočet na
rok 2014 zahŕňať: predĺženie platnosti dočasného
príspevku na hrubý zárobok zamestnancov verejného a súkromného sektora do 31.
decembra 2016, zvýšenie DPH, zvýšenie spotrebných daní a zvýšenie príspevkov do
systému všeobecného sociálneho poistenia.
9.           V záujme zabezpečenia
dlhodobej udržateľnosti verejných financií Cyprus zavedie fiškálne
štrukturálne reformy, ktoré okrem iného zahŕňajú tieto opatrenia a
výsledky:
a)      reformy všeobecného dôchodkového systému
a dôchodkového systému verejného sektora s cieľom zabezpečiť
udržateľný rozvoj dôchodkového systému a zároveň riešiť otázku
primeranosti dôchodkov. V prípade potreby sa reformy ďalej posilnia;
b)      reguláciu rastu výdavkov na zdravotníctvo
s cieľom posilniť udržateľnosť štruktúry financovania a
efektívnosť poskytovania verejnej zdravotnej starostlivosti;
c)      zvýšenie efektívnosti verejných výdavkov
a rozpočtového procesu prostredníctvom účinného strednodobého
rozpočtového rámca ako súčasť lepšieho riadenia verejných
financií v úplnom súlade so smernicou o požiadavkách na rozpočtové rámce a
Zmluvou o stabilite, koordinácii a správe;
d)      prijatie primeraného právneho a
inštitucionálneho rámca pre verejno-súkromné partnerstvá navrhnuté podľa
najlepších postupov;
e)      vypracovanie programu s cieľom
dosiahnuť stabilný systém správy a riadenia spoločností pre štátne a
pološtátne podniky a začatie realizácie plánu privatizácie s cieľom
pomôcť zvýšiť hospodársku efektívnosť a obnoviť
udržateľnosť dlhu;
f)       vypracovanie a vykonávanie komplexného
plánu reforiem na zvýšenie účinnosti a efektívnosti výberu daní a
daňovej správy vrátane opatrení na zabezpečenie úplného a
včasného uplatňovania právnych predpisov a noriem upravujúcich
medzinárodnú spoluprácu v oblasti daní a výmenu daňových informácií;
g)      reformu dane z nehnuteľností;
h)      reformu verejnej správy na zlepšenie jej
fungovania a nákladovej efektívnosti, najmä preskúmaním veľkosti,
podmienok zamestnávania a funkčného usporiadania verejnej služby s
cieľom zabezpečiť efektívne využívanie verejných zdrojov a
poskytovanie kvalitných služieb pre obyvateľstvo a
i)       reformy celkovej štruktúry a úrovne
sociálnych dávok s cieľom zabezpečiť efektívne využívanie
zdrojov a zaistiť primeranú rovnováhu medzi sociálnym zabezpečením a
stimulmi na získanie práce.
10.         Cyprus uskutoční reformu
systému indexácie miezd po porade so sociálnymi partnermi a v súlade s
cieľmi zvýšiť konkurencieschopnosť hospodárstva a
zohľadniť vývoj produktivity práce. Plánovanou reformou verejnej
pomoci by sa malo zabezpečiť, aby sociálna pomoc slúžila ako
záchranná sieť na poskytnutie minimálneho príjmu pre osoby, ktoré nie sú
schopné dosiahnuť základnú životnú úroveň, pričom sa zachovajú
stimuly na získanie práce. Akákoľvek zmena minimálnej mzdy musí byť v
súlade s ekonomickým vývojom a vývojom na trhu práce a musí byť predmetom
porady so sociálnymi partnermi.
11.         Cyprus prijme zvyšné zmeny
odvetvových právnych predpisov, ktoré sú potrebné s cieľom plne
vykonať smernicu o službách. Neopodstatnené prekážky na trhoch so
službami, najmä v súvislosti s regulovanými profesiami, sa odstránia. Rámec
hospodárskej súťaže sa musí zlepšiť posilnením fungovania príslušného
orgánu na ochranu hospodárskej súťaže, ako aj nezávislosti a právomocí
vnútroštátnych regulačných orgánov.
12.         Cyprus do konca roku 2014
zníži počet nevydaných listov vlastníctva na menej než 2 000 a
zavedie garantované lehoty na vydávanie stavebných povolení a listov
vlastníctva.
13.         Cyprus zmení nútený predaj
nehnuteľností zaťažených hypotékou a umožní súkromné aukcie v čo
najkratšej možnej lehote do konca roku 2013. Do konca programu sa zrýchli tempo
vybavovania súdnych prípadov a vyriešia sa neuzavreté súdne prípady.
14.         Cyprus prijme iniciatívy na
posilnenie konkurencieschopnosti sektora cestovného ruchu. Tieto iniciatívy
zahŕňajú preskúmanie stratégie cestovného ruchu na roky 2011 – 2015
na základe štúdie o spôsoboch zlepšenia obchodného modelu v sektore cestovného
ruchu a na základe dôkladnej analýzy najlepšieho spôsobu dosiahnutia
dostatočného leteckého prepojenia s Cyprom.
15.         V oblasti energetiky Cyprus
transponuje a v plnom rozsahu vykoná tretí energetický balík. Okrem toho sa
vypracuje komplexný plán rozvoja na reorganizáciu cyperského sektora
energetiky. Plán zahŕňa:
a)      plán zavedenia infraštruktúry potrebnej
na využívanie plynu;
b)      predbežný plán režimu regulácie a
organizácie trhu pre sektor energetiky a vývoz plynu a
c)      plán na vytvorenie inštitucionálneho
rámca pre hospodárenie so zásobami uhľovodíkov vrátane fondu pre zásoby,
ktorý by mal prijímať a spravovať verejné príjmy z ťažby zemného
plynu na mori a ktorý je vytvorený podľa medzinárodne uznávaných najlepších
postupov.
Článok 3
Toto rozhodnutie je určené Cyperskej
republike.
Článok 4
Toto rozhodnutie sa uverejní v Úradnom
vestníku Európskej únie.
V Bruseli
                                                                       Za
Radu
                                                                       predseda
[1]               Ú. v. EÚ L 186, 20.7.2012, s. 30.
[2]               Ú. v. EÚ C 219, 24.7.2012, s. 13.
[3]               Ako sa uvádza v hĺbkovom preskúmaní z roku 2012
pre Cyprus a odporúčaniach pre jednotlivé krajiny z roku 2012
určených Cypru v rámci európskeho semestra.


Dôležité právne oznámenie

|

52009PC0444

Návrh rozhodnutie Rady ktorým sa podľa nariadenia Európskeho parlamentu a Rady (ES) č. 1829/2003 povoľuje umiestniť na trh produkty, ktoré obsahujú geneticky modifikovanú kukuricu MON 88017 (MON-88Ø17-3), sú z nej zložené alebo vyrobené  /* KOM/2009/0444 v konečnom znení */

	[pic] | KOMISIA EURÓPSKYCH SPOLOČENSTIEV |Brusel, 3.9.2009KOM(2009) 444 v konečnom zneníNávrhROZHODNUTIE RADYktorým sa podľa nariadenia Európskeho parlamentu a Rady (ES) č. 1829/2003 povoľuje umiestniť na trh produkty, ktoré obsahujú geneticky modifikovanú kukuricu MON 88017 (MON-88Ø17-3), sú z nej zložené alebo vyrobenéDÔVODOVÁ SPRÁVAPripojený návrh rozhodnutia Rady sa týka potravín a krmív, ktoré obsahujú geneticky modifikovanú kukuricu MON 88017, sú z nej zložené alebo vyrobené, v súvislosti s ktorými spoločnosť Monsanto Europe S.A. 4. októbra 2005 predložila príslušnému orgánu Českej republiky žiadosť o umiestnenie na trh podľa nariadenia (ES) č. 1829/2003 o geneticky modifikovaných potravinách a krmivách.Priložený návrh sa vzťahuje aj na umiestnenie iných produktov, ktoré obsahujú kukuricu MON 88017 a sú z nej zložené, na trh na účely rovnakého použitia ako akákoľvek iná kukurica, s výnimkou kultivácie.Dňa 6. mája 2009 vydal Európsky úrad pre bezpečnosť potravín (European Food Safety Authority, ďalej len „EFSA“) priaznivé stanovisko v súlade s článkami 6 a 18 nariadenia (ES) č. 1829/2003 a dospel k záveru, že umiestnenie na trh produktov, ktoré obsahujú geneticky modifikovanú kukuricu MON 88017, sú z nej zložené alebo vyrobené, opísaných v uvedenej žiadosti, pravdepodobne nebude mať v súvislosti s ich plánovaným použitím nepriaznivý vplyv na ľudské zdravie, zdravie zvierat ani na životné prostredie.Na základe týchto skutočností bol návrh rozhodnutia Komisie, ktorým sa povoľuje uvedenie produktov, ktoré obsahujú geneticky modifikovanú kukuricu MON 88017, sú z nej zložené alebo vyrobené, na trh Spoločenstva, 22. júla 2009 predložený na hlasovanie Stálemu výboru pre potravinový reťazec a zdravie zvierat. Výbor nevydal žiadne stanovisko: štrnásť členských štátov (167 hlasov) sa vyslovilo za prijatie, osem členských štátov (80 hlasov) hlasovalo proti nemu, štyri členské štáty (94 hlasov) sa zdržali hlasovania a jeden členský štát (4 hlasy) nebol zastúpený.V dôsledku toho sa podľa článku 35 ods. 2 nariadenia (ES) č. 1829/2003 a v súlade s článkom 5 rozhodnutia Rady 1999/468/ES upraveného rozhodnutím Rady 2006/512/ES od Komisie vyžaduje, aby Rade predložila návrh týkajúci sa opatrení, ktoré sa majú prijať (pričom Rada má tri mesiace na to, aby rozhodla kvalifikovanou väčšinou), a aby informovala Parlament.NávrhROZHODNUTIE RADYktorým sa podľa nariadenia Európskeho parlamentu a Rady (ES) č. 1829/2003 povoľuje umiestniť na trh produkty, ktoré obsahujú geneticky modifikovanú kukuricu MON 88017 (MON-88Ø17-3), sú z nej zložené alebo vyrobené (Text s významom pre EHP)RADA EURÓPSKEJ ÚNIE,so zreteľom na Zmluvu o založení Európskeho spoločenstva,so zreteľom na nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách[1], a najmä na jeho článok 7 ods. 3 a článok 19 ods. 3,so zreteľom na návrh Komisie,keďže:(1) Dňa 4. októbra 2005 predložila spoločnosť Monsanto Europe S.A. v súlade s článkami 5 a 17 nariadenia (ES) č. 1829/2003 príslušnému orgánu Českej republiky žiadosť o umiestnenie potravín, zložiek potravín a krmív, ktoré obsahujú kukuricu MON 88017, sú z nej zložené alebo vyrobené, na trh (ďalej len „žiadosť“).(2) Žiadosť sa vzťahuje aj na umiestnenie iných produktov, ktoré obsahujú kukuricu MON 88017 alebo sú z nej zložené, na trh na účely rovnakého použitia ako akákoľvek iná kukurica, s výnimkou kultivácie. Preto v súlade s ustanoveniami článku 5 ods. 5 a článku 17 ods. 5 nariadenia (ES) č.1829/2003 zahŕňa údaje a informácie požadované v prílohách III a IV k smernici Európskeho parlamentu a Rady 2001/18/ES z 12. marca 2001 o zámernom uvoľnení geneticky modifikovaných organizmov do životného prostredia a o zrušení smernice Rady 90/220/EHS[2], ako aj informácie a závery z posúdenia rizika vykonaného v súlade so zásadami stanovenými v prílohe II k smernici 2001/18/ES. Zahŕňa takisto plán monitorovania účinkov na životné prostredie podľa prílohy VII k smernici 2001/18/ES.(3) Dňa 6. mája 2009 vydal Európsky úrad pre bezpečnosť potravín (European Food Safety Authority, ďalej len „EFSA“) priaznivé stanovisko v súlade s článkami 6 a 18 nariadenia (ES) č. 1829/2003 a dospel k záveru, že umiestnenie na trh produktov, ktoré obsahujú geneticky modifikovanú kukuricu MON 88017, sú z nej zložené alebo vyrobené, opísaných v uvedenej žiadosti (ďalej len „produkty“), pravdepodobne nebude mať v súvislosti s ich plánovaným použitím nepriaznivý vplyv na ľudské zdravie, zdravie zvierat ani na životné prostredie[3]. EFSA vo svojom stanovisku zvážil všetky osobitné otázky a obavy, ktoré nastolili členské štáty v rámci konzultácie s príslušnými vnútroštátnymi orgánmi podľa článku 6 ods. 4 a článku 18 ods. 4 uvedeného nariadenia.(4) EFSA dospel vo svojom stanovisku takisto k záveru, že žiadateľom predložený plán monitorovania životného prostredia, ktorého súčasťou je všeobecný plán pozorovania, je v súlade s plánovaným použitím uvedených produktov.(5) Vzhľadom na tieto skutočnosti by sa pre tieto produkty malo udeliť povolenie.(6) Podľa nariadenia Komisie (ES) č. 65/2004 zo 14. januára 2004, ktoré zavádza systém vypracovania a prideľovania jednoznačných identifikátorov pre geneticky modifikované organizmy[4], by sa mal každému GMO prideliť jednoznačný identifikátor.(7) Podľa stanoviska EFSA sa zdá, že pre potraviny, zložky potravín a krmivo, ktoré obsahujú kukuricu MON 88017, sú z nej zložené alebo vyrobené, sú potrebné len požiadavky špecifického označovania ustanovené v článku 13 ods. 1 a článku 25 ods. 2 nariadenia (ES) č. 1829/2003. Aby sa však zabezpečilo, že uvedené produkty sa budú používať v rámci rozsahu povolenia stanoveného týmto rozhodnutím, malo by byť na označení krmiva, ktoré obsahuje GMO alebo je z nich zložené, a produktov iných ako sú potraviny a krmivo obsahujúce GMO alebo z nich zložené, pre ktoré sa povolenie žiada, jasne uvedené, že tieto produkty sa nesmú používať na kultiváciu.(8) Podobne, na základe stanoviska EFSA uloženie špecifických podmienok alebo obmedzení vzťahujúcich sa na umiestnenie potravín a krmiva na trh a/alebo špecifických podmienok alebo obmedzení vzťahujúcich sa na ich používanie a zaobchádzanie s nimi vrátane požiadaviek monitorovania ich používania po umiestnení na trh alebo osobitných podmienok ochrany špecifických ekosystémov/životného prostredia a/alebo geografických oblastí podľa článku 6 ods. 5 písm. e) a článku 18 ods. 5 písm. e) nariadenia (ES) č.1829/2003 nie je opodstatnené.(9) Všetky relevantné informácie o povolení týchto produktov by sa v súlade s nariadením (ES) č. 1829/2003 mali zapísať do Registra geneticky modifikovaných potravín a krmív Spoločenstva.(10) Článkom 4 ods. 6 nariadenia Európskeho parlamentu a Rady (ES) č. 1830/2003 z 22. septembra 2003 o sledovateľnosti a označovaní geneticky modifikovaných organizmov a sledovateľnosti potravín a krmív vyrobených z geneticky modifikovaných organizmov a ktorým sa mení a dopĺňa smernica 2001/18/ES[5], sa stanovujú požiadavky na označovanie produktov, ktoré obsahujú GMO alebo sú z nich zložené.(11) Toto rozhodnutie sa oznámi prostredníctvom Informačného strediska pre biologickú bezpečnosť (Biosafety Clearing House) stranám Kartagenského protokolu o biologickej bezpečnosti k Dohovoru o biologickej diverzite podľa článku 9 ods. 1 a článku 15 ods. 2 písm. c) nariadenia Európskeho parlamentu a Rady (ES) č. 1946/2003 z 15. júla 2003 o cezhraničnom pohybe geneticky modifikovaných organizmov[6].(12) Žiadateľ bol oboznámený s opatreniami stanovenými v tomto rozhodnutí.(13) Stály výbor pre potravinový reťazec a zdravie zvierat nevydal stanovisko v lehote stanovenej jeho predsedom.PRIJALA TOTO ROZHODNUTIE:Článok 1 Geneticky modifikovaný organizmus a jednoznačný identifikátorGeneticky modifikovanej kukurici ( Zea mays L .) MON 88017, vymedzenej v písm. b) prílohy k tomuto rozhodnutiu, sa v súlade s nariadením (ES) č. 65/2004 prideľuje jednoznačný identifikátor MON-88Ø17-3.Článok 2PovolenieNa účely článku 4 ods. 2 a článku 16 ods. 2 nariadenia (ES) č. 1829/2003 sa v súlade s podmienkami vymedzenými v tomto rozhodnutí povoľujú tieto produkty:a) potraviny a zložky potravín, ktoré obsahujú kukuricu MON-88Ø17-3, sú z nej zložené alebo vyrobené;b) krmivo, ktoré obsahuje kukuricu MON-88Ø17-3, je z nej zložené alebo vyrobené;c) produkty iné ako potraviny a krmivo, ktoré obsahujú kukuricu MON-88Ø17-3 alebo sú z nej zložené a sú určené na rovnaké použitie ako akákoľvek iná kukurica, s výnimkou kultivácie.Článok 3 Označenie1. Na účely požiadaviek označovania produktov stanovených v článku 13 ods. 1 a článku 25 ods. 2 nariadenia (ES) č. 1829/2003 a v článku 4 ods. 6 nariadenia (ES) č. 1830/2003 je „názov organizmu“ „kukurica“.2. Na označení produktov obsahujúcich kukuricu MON-88Ø17-3 alebo z nej zložených a v dokumentoch sprevádzajúcich tieto produkty, uvedené v článku 2 písm. b) a c), je uvedené „neurčené na kultiváciu“.Článok 4 Monitorovanie účinkov na životné prostredie1. Držiteľ povolenia zabezpečí zavedenie a implementáciu plánu monitorovania účinkov na životné prostredie podľa písm. h) prílohy.2. Držiteľ povolenia predkladá Komisii výročné správy o implementácii a výsledkoch činností stanovených v pláne monitorovania.Článok 5Register SpoločenstvaInformácie uvedené v prílohe k tomuto rozhodnutiu sa v súlade s článkom 28 nariadenia (ES) č. 1829/2003 zapíšu do Registra Spoločenstva pre geneticky modifikované potraviny a krmivá.Článok 6Držiteľ povoleniaDržiteľom povolenia je spoločnosť Monsanto Europe S.A., Belgicko zastupujúca spoločnosť Monsanto Company, Spojené štáty americké.Článok 7PlatnosťToto rozhodnutie sa uplatňuje počas 10 rokov od dátumu jeho oznámenia.Článok 8AdresátToto rozhodnutie je určené spoločnosti Monsanto Europe S.A., Avenue de Tervuren 270-272, B-1150 Brussels – Belgicko.V BruseliZa RadupredsedaPRÍLOHAa) Žiadateľ a držiteľ povolenia:Názov: Monsanto Europe S.A.Adresa : Avenue de Tervuren 270-272, B-1150 Brussels - BelgickoV mene spoločnosti Monsanto Company - 800 N. Lindbergh Boulevard - St. Louis, Missouri 63167 - Spojené štáty americké.b) Označenie a špecifikácia produktov:1) potraviny a zložky potravín, ktoré obsahujú kukuricu MON-88Ø17-3, sú z nej zložené alebo vyrobené;2) krmivo, ktoré obsahuje kukuricu MON-88Ø17-3, je z nej zložené alebo vyrobené;3) produkty iné ako potraviny a krmivo, ktoré obsahujú kukuricu MON-88Ø17-3 alebo sú z nej zložené a sú určené na rovnaké použitie ako akákoľvek iná kukurica, s výnimkou kultivácie.Geneticky modifikovaná kukurica MON-88Ø17-3 opísaná v žiadosti vyjadruje bielkovinu Cry3Bb1, ktorá jej dodáva ochranu proti určitým škodlivým chrobákom, a bielkovinu CP4 EPSPS, ktorá jej dodáva toleranciu voči herbicídu glyfosát.c) Označenie:1) Na účely požiadaviek osobitného označovania stanovených v článku 13 ods. 1 a článku 25 ods. 2 nariadenia (ES) č. 1829/2003 a v článku 4 ods. 6 nariadenia (ES) č. 1830/2003 je „názov organizmu“ „kukurica“.2) Na označení produktov obsahujúcich kukuricu MON-88Ø17-3 alebo z nej zložených a v dokumentoch sprevádzajúcich tieto produkty, uvedené v článku 2 písm. b) a c) tohto rozhodnutia, je uvedené „neurčené na kultiváciu“.d) Metóda detekcie:-  Metóda kvantitatívnej PCR v reálnom čase špecifická pre jednotlivé prípady pre geneticky modifikovanú kukuricu MON-88Ø17-3.-  Schválená pre osivá referenčným laboratóriom Spoločenstva zriadeným v zmysle nariadenia (ES) č. 1829/2003 a uverejnená na webovej stránke http://gmo-crl.jrc.ec.europa.eu/statusofdoss.htm;-  Referenčný materiál: AOCS 0406-D dostupný prostredníctvom spoločnosti American Oil Chemists Society na webovej stránke http://www.aocs.org/tech/crm/corn.cfme) Jednoznačný identifikátor:MON-88Ø17-3f) Informácie požadované v zmysle prílohy II ku Kartagenskému protokolu o biologickej bezpečnosti k Dohovoru o biologickej diverzite:Stredisko pre biologickú bezpečnosť (Biosafety Clearing-House), záznam ID: pozri [ vyplní sa pri oznámení ].g) Podmienky alebo obmedzenia týkajúce sa umiestnenia týchto výrobkov na trh, ich používania alebo zaobchádzania s nimi:Nevyžadujú sa.h) Plán monitorovaniaPlán monitorovania vplyvov na životné prostredie podľa prílohy VII k smernici 2001/18/ES.[Odkaz: plán uverejnený na internete ]i) Požiadavky týkajúce sa monitorovania používania potravín určených na ľudskú spotrebu po ich umiestnení na trhNevyžadujú sa.Poznámka: Je možné, že odkazy na príslušné dokumenty bude potrebné priebežne upravovať. Tieto úpravy budú verejnosti sprístupnené formou aktualizácie registra Spoločenstva pre geneticky modifikované potraviny a krmivá. [1] Ú. v. EÚ L 268, 18.10.2003, s. 1.[2] Ú. v. ES L 106, 17.4.2001, s. 1.[3] http://registerofquestions.efsa.europa.eu/roqFrontend/questionLoader?question=EFSA-Q-2005-280[4] Ú. v. EÚ L 10, 16.1.2004, s. 5.[5] Ú. v. EÚ L 268, 18.10.2003, s. 24.[6] Ú. v. EÚ L 287, 5.11.2003, s. 1.


				|

		52012PC0567

			Návrh ROZHODNUTIE RADY, ktorým sa mení a dopĺňa rozhodnutie 2009/790/ES, ktorým sa Poľskej republike povoľuje predĺžiť uplatňovanie osobitného opatrenia odchyľujúceho sa od článku 287 smernice 2006/112/ES o spoločnom systéme dane z pridanej hodnoty /* COM/2012/0567 final - 2012/0272 (NLE) */

			   	DÔVODOVÁ SPRÁVA
1.           KONTEXT NÁVRHU
Dôvody a ciele návrhu
Podľa článku 395 ods. 1 smernice
2006/112/ES z 28. novembra 2006 o spoločnom systéme dane z pridanej
hodnoty[1]
(ďalej len „smernica o DPH“) môže Rada konajúc jednomyseľne na návrh
Komisie povoliť ktorémukoľvek členskému štátu, aby uplatnil
osobitné opatrenia odchyľujúce sa od ustanovení uvedenej smernice
s cieľom zjednodušiť postup pri výbere DPH, alebo zabrániť
určitým druhom daňových únikov alebo vyhýbaniu sa daňovým
povinnostiam.
V liste, ktorý Komisia zaevidovala 12. apríla
2012, Poľsko požiadalo o povolenie naďalej uplatňovať
oslobodenie od DPH na zdaniteľné osoby, ktorých ročný obrat
nepresahuje ekvivalent sumy 30 000 EUR v národnej mene pri
prepočítacom kurze platnom v deň jeho pristúpenia. Komisia v súlade s
článkom 395 ods. 2 smernice o DPH informovala ostatné členské štáty o
žiadosti predloženej Poľskom listami zo 17. a 18. júla 2012. Listom z
19. júla 2012 Komisia oznámila Poľsku, že má všetky informácie potrebné na
posúdenie danej žiadosti.
Všeobecný kontext
Podľa kapitoly 1 hlavy XII smernice o DPH sa
členským štátom umožňuje, aby uplatnili osobitné úpravy pre malé
podniky vrátane možnosti oslobodiť od DPH zdaniteľné osoby, ktorých
ročný obrat nepresahuje istú sumu. Toto oslobodenie znamená, že
zdaniteľná osoba nemusí účtovať DPH na svoje dodávky,
a teda si nemôže odpočítať DPH na svojich vstupoch.
Podľa bodu 14 článku 287 smernice o DPH
môže Poľsko oslobodiť od DPH zdaniteľné osoby, ktorých
ročný obrat nepresahuje ekvivalent sumy 10 000 EUR v národnej mene pri
prepočítacom kurze platnom v deň jeho pristúpenia.
Poľsko v roku 2009 požiadalo o odchýlku
s cieľom zjednodušiť povinnosti spojené s DPH malým obchodníkom a
uľahčiť výber daní vnútroštátnym daňovým úradom.
Rozhodnutím Rady 2009/790/ES z 20. októbra 2009[2]
Rada povolila Poľsku, aby do 31. decembra 2012 uplatňovalo
oslobodenie od DPH na zdaniteľné osoby, ktorých ročný obrat
nepresahuje ekvivalent sumy 30 000 EUR v národnej mene. Toto opatrenie je pre
zdaniteľné osoby dobrovoľné.
Poľsko v súčasnosti žiada o
predĺženie platnosti tohto opatrenia.
Komisia do svojho návrhu smernice z 29. októbra
2004 s cieľom zjednodušiť povinnosti spojené s DPH [KOM(2004) 728 v
konečnom znení] zahrnula ustanovenia, ktoré by členským štátom
umožnili oslobodiť od DPH zdaniteľné osoby, ktorých ročný
obrat nepresahuje strop 100 000 EUR, pričom táto suma by sa mohla
každoročne aktualizovať. Rada však v tejto fáze ešte nedospela
k dohode v súvislosti s týmto návrhom.
Z informácií poskytnutých Poľskom vyplýva, že
takmer 70 000 zdaniteľných osôb využilo oslobodenie od DPH po uplatnení
opatrenia, čo podľa odhadov viedlo k zníženiu celkovej sumy
príjmov z DPH do štátneho rozpočtu približne o 0,14 %. Preto sa
navrhuje, aby sa odchýlka predĺžila na ďalšie obdobie do
31. decembra 2015 alebo dovtedy, kým nenadobudne účinnosť
smernica o prahu ročného obratu, ktorý zdaniteľná osoba nemôže
presiahnuť, aby mohla byť oslobodená od DPH, podľa toho, ktorý
dátum nastane skôr.
Existujúce ustanovenia v oblasti návrhu
V roku 2004 Komisia navrhla zvýšiť na 100 000
EUR prahovú hodnotu ročného obratu, po ktorú členské štáty [KOM(2004)
728 v konečnom znení] môžu udeliť oslobodenie od DPH zdaniteľným
osobám.
Súlad s ostatnými politikami a cieľmi
Únie
Neuplatňuje sa.
2.           VÝSLEDKY KONZULTÁCIÍ SO ZAINTERESOVANÝMI
STRANAMI A POSÚDENÍ VPLYVU
Konzultácie so zainteresovanými stranami
Neopodstatnené.
Získavanie a využívanie expertízy
Externá expertíza nebola potrebná.
Posúdenie vplyvu
Cieľom návrhu rozhodnutia Rady je
pokračovať v uplatňovaní zjednodušujúceho opatrenia, ktorým sa
odstránia mnohé povinnosti spojené s DPH pre podniky s ročným obratom,
ktorý nepresahuje ekvivalent sumy 30 000 EUR v národnej mene. Rozhodnutie má
preto potenciálne priaznivý vplyv.
Vzhľadom na úzky rozsah pôsobnosti danej odchýlky
a na jej dočasné uplatňovanie bude jej pôsobnosť
v každom prípade obmedzená.
3.           PRÁVNE PRVKY NÁVRHU
Zhrnutie navrhovaného opatrenia
Povolenie pre Poľsko, aby mohlo naďalej
uplatňovať opatrenie odchyľujúce sa od smernice o DPH,
pokiaľ ide o zjednodušujúce opatrenie pre podniky s ročným obratom,
ktorý nepresahuje ekvivalent sumy 30 000 EUR v národnej mene pri
prepočítacom kurze platnom v deň jeho pristúpenia.
Právny základ
Článok 395 smernice o DPH.
Zásada subsidiarity
Návrh patrí do výlučnej právomoci Európskej
únie. Zásada subsidiarity sa preto neuplatňuje.
Zásada proporcionality
Návrh je v súlade so zásadou proporcionality z
týchto dôvodov.
Toto rozhodnutie sa týka povolenia
udeľovaného členskému štátu na základe jeho vlastnej žiadosti a
neukladá sa ním žiadna povinnosť.
Vzhľadom na obmedzený rozsah pôsobnosti
odchýlky je osobitné opatrenie úmerné sledovanému cieľu.
Výber nástrojov
Navrhované nástroje: rozhodnutie Rady.
Podľa článku 395 smernice o DPH je
odchýlka od spoločných pravidiel o DPH možná iba na základe povolenia Rady
konajúcej jednomyseľne na návrh Komisie. Okrem toho je rozhodnutie Rady
najvhodnejším nástrojom, pretože môže byť určené jednotlivým
členským štátom.
4.           VPLYV NA ROZPOČET
Návrh nemá žiadny vplyv na rozpočet EÚ.
5.           VOLITEĽNÉ PRVKY
Doložka o preskúmaní/revízii/ukončení
platnosti
Návrh obsahuje doložku o ukončení platnosti.
2012/0272 (NLE)
Návrh
ROZHODNUTIE RADY,
ktorým sa mení a dopĺňa
rozhodnutie 2009/790/ES, ktorým sa Poľskej republike povoľuje
predĺžiť uplatňovanie osobitného opatrenia odchyľujúceho sa
od článku 287 smernice 2006/112/ES o spoločnom systéme dane z
pridanej hodnoty
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 291 ods. 2,
so zreteľom na smernicu Rady 2006/112/ES
z 28. novembra 2006 o spoločnom systéme dane z pridanej hodnoty[3], a najmä na jej článok 395
ods. 1,
so zreteľom na návrh Európskej komisie,
keďže:
(1)       V liste, ktorý Komisia
zaevidovala 12. apríla 2012, Poľsko požiadalo o povolenie
uplatňovať opatrenie odchyľujúce sa od článku 285 smernice
2006/112/ES, aby mohlo naďalej uplatňovať oslobodenie od dane z
pridanej hodnoty (DPH) na zdaniteľné osoby, ktorých ročný obrat
nepresahuje ekvivalent sumy 30 000 EUR v národnej mene pri
prepočítacom kurze platnom v deň pristúpenia. Na základe tohto
opatrenia by tieto zdaniteľné osoby boli naďalej oslobodené od
určitých alebo všetkých povinností súvisiacich s DPH uvedených v
kapitolách 2 až 6 hlavy XI smernice 2006/112/ES.
(2)       Komisia informovala ostatné
členské štáty o žiadosti Poľska listami zo 17. a 18. júla
2012. Listom z 19. júla 2012 Komisia oznámila Poľsku, že má všetky
informácie potrebné na posúdenie danej žiadosti.
(3)       Podľa bodu 14
článku 287 smernice 2006/112/ES môže Poľsko oslobodiť od DPH
zdaniteľné osoby, ktorých ročný obrat nepresahuje ekvivalent sumy
10 000 EUR v národnej mene pri prepočítacom kurze platnom v deň
jeho pristúpenia.
(4)       Rozhodnutím Rady 2009/790/ES
z 20. októbra 2009, ktorým sa Poľskej republike povoľuje
uplatňovať opatrenie odchyľujúce sa od článku 287 smernice
2006/112/ES o spoločnom systéme dane z pridanej hodnoty[4], sa Poľsku povolilo, aby
do 31. decembra 2012 uplatňovalo ako odchyľujúce sa opatrenie
oslobodenie od DPH na zdaniteľné osoby, ktorých ročný obrat
nepresahuje ekvivalent sumy 30 000 EUR v národnej mene pri prepočítacom
kurze platnom v deň jeho pristúpenia. Keďže tento vyšší prah mal
za následok obmedzené povinnosti spojené s DPH pre najmenšie podniky,
pričom tieto zdaniteľné osoby si naďalej môžu zvoliť bežnú
úpravu platby DPH v súlade s článkom 290 smernice 2006/112/ES, Poľsku
by sa malo povoliť uplatňovať predmetné opatrenie aj na
ďalšie časovo obmedzené obdobie.
(5)       Komisia do svojho návrhu
smernice Rady z 29. októbra 2004, ktorou sa mení a dopĺňa smernica
77/388/EHS, s cieľom zjednodušiť povinnosti spojené s daňou z
pridanej hodnoty[5],
zahrnula ustanovenia, ktorými sa členským štátom umožní stanoviť
strop ročného obratu na účely oslobodenia od DPH do maximálnej výšky
100 000 EUR alebo jej ekvivalentu v národnej mene, pričom táto
suma sa môže každoročne aktualizovať. Žiadosť Poľska o
predĺženie platnosti opatrenia je zlučiteľná s uvedeným návrhom.
(6)       Z informácií poskytnutých
Poľskom vyplýva, že opatrenie viedlo podľa odhadov k zníženiu
celkovej sumy príjmov z DPH do štátneho rozpočtu približne o 0,14 %.
(7)       Odchýlka nemá žiadny vplyv na
vlastné zdroje Únie pochádzajúce z DPH.
(8)       Rozhodnutie 2009/790/ES by sa
preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
V článku 2 rozhodnutia 2009/790/ES sa
dátum „31. decembra 2012“ nahrádza dátumom „31. decembra 2015“.
Článok 2
Toto rozhodnutie je určené Poľskej
republike.
V Bruseli
                                                                       Za
Radu
                                                                       predseda
[1]               Ú. v. EÚ L 347, 11.12.2006, s. 1.
[2]               Ú. v. EÚ L 283, 30.10.2009, s. 53.
[3]               Ú. v. EÚ L 347, 11.12.2006, s. 1.
[4]               Ú. v. EÚ L 283, 30.10.2009, s. 53.
[5]               KOM(2004) 728 v konečnom znení.